b'\n_START_ARTICLE_\nJa, Tonya (2017.)\n_START_SECTION_\nRadnja\n_START_PARAGRAPH_\nTijekom 70-ih godina pro\xc5\xa1log stolje\xc4\x87a u Portlandu (dr\xc5\xbeava Oregon) \xc4\x8detverogodi\xc5\xa1nju Tonyu Harding njezina majka, LaVona Golden, prisiljava klizati. Kako Tonya odrasta, LaVona ju ispisuje iz \xc5\xa1kole kako bi se u potpunosti posvetila kliza\xc4\x8dkoj karijeri tijekom koje do iznemoglosti trenira s Diane Rawlinson. Kao mlada djevojka, Tonya vrlo brzo postaje najbolja kliza\xc4\x8dica u SAD-u. Protivno volji njezine majke, Tonya ulazi u vezu s problemati\xc4\x8dnim Jeffom Gilloolyjem._NEWLINE_Ipak, u svijetu umjetni\xc4\x8dkog klizanja Tonya konstantno nailazi na predrasude sudaca zbog svojeg white trash izgleda (u slobodnom prijevodu "bijelo sme\xc4\x87e") bez obzira \xc5\xa1to je njezin talent vi\xc5\xa1e nego o\xc4\x8dit (jedina je kliza\xc4\x8dica koja je uspjela izvesti trostruki okret) i bez obzira na konstantne pobjede. Na Zimskim olimpijskim igrama 1992. godine zavr\xc5\xa1ava na \xc4\x8detvrtom mjestu te se vra\xc4\x87a u Portland i zapo\xc5\xa1ljava kao konobarica. Trenerica Diane nagovara je da zapo\xc4\x8dne trenirati za nadolaze\xc4\x87e Zimske olimpijske igre 1994. godine. Jednoga dana tijekom treninga dobiva prijetnju smr\xc4\x87u. U poku\xc5\xa1aju da se osveti, njezin suprug Jeff dogovara da prijetnja smr\xc4\x87u bude poslana i Tonyjinoj suparnici Nancy Kerrigan, ali njegov prijatelj Shawn Eckhardt umjesto toga unajmljuje dvojicu otpadnika koji fizi\xc4\x8dki napadnu Nancy._NEWLINE_Uskoro FBI uhi\xc4\x87uje Tonyu, Shawna i Jeffa, ali odgode Tonyjino su\xc4\x91enje kako bi se mogla natjecati na Olimpijadi na kojoj zavr\xc5\xa1ava na osmom mjestu. Sudac joj izri\xc4\x8de uvjetnu kaznu, visoku nov\xc4\x8danu kaznu te joj zabranjuje da do kraja \xc5\xbeivota ikada vi\xc5\xa1e stane na led u bilo kojem obliku i formi. Emotivno ispra\xc5\xbenjena, Tonya se okre\xc4\x87e boksu, a Jeff pred kraj filma priznaje da je on odgovoran \xc5\xa1to joj je uni\xc5\xa1tio karijeru.\n_START_SECTION_\nProdukcija\n_START_PARAGRAPH_\nScenarist Steven Rogers dobio je inspiraciju za pisanje filma nakon \xc5\xa1to je pogledao dokumentarni film o umjetni\xc4\x8dkom klizanju u kojem je spomenuta Tonya Harding. Rogers je odmah dogovorio intervjue s Harding i njezinim biv\xc5\xa1im suprugom Jeffom Gilloolyjem. Oboje su se prisjetili napada na Nancy Kerrigan iz 1994. godine u potpuno razli\xc4\x8ditim verzijama. Rogers je u jednom od intervjua izjavio: "Upravo je to bio na\xc4\x8din na koji sam pri\xc5\xa1ao pisanju pri\xc4\x8de: stavit \xc4\x87u u nju sve verzije i pustiti publici neka sama odlu\xc4\x8di koja je to\xc4\x8dn(ij)a"._NEWLINE_Glumica Margot Robbie koja u filmu tuma\xc4\x8di ulogu Tonye Harding (i koja je jedna od producentica filma) nije znala da je scenarij temeljen na istinitom doga\xc4\x91aju sve dok ga nije pro\xc4\x8ditala do kraja. Prije po\xc4\x8detka samog snimanja, Robbie je iz Los Angelesa oti\xc5\xa1la do Portlanda (dr\xc5\xbeava Oregon) kako bi upoznala Harding. Kako bi se pripremila za scene klizanja, Robbie je trenirala puna \xc4\x8detiri mjeseca. U filmu se Heidi Munger i Anna Malkova pojavljuju kao gluma\xc4\x8dke zamjene tijekom scena klizanja, a Sarah Kawahara je bila glavna trenerica i koreografkinja._NEWLINE_Rogers je lik LaVone, majke od Tonye Harding, napisao imav\xc5\xa1i na umu glumicu Allison Janney; njih dvoje bili su dugogodi\xc5\xa1nji prijatelji, ali "zvijezde se nikada nisu spojile" i dovele ih u zajedni\xc4\x8dki projekt sve dok Rogers nije napisao scenarij za film Ja, Tonya. Janney je u jednom od intervjua izjavila da joj je uloga LaVone bila najizazovniji gluma\xc4\x8dki rad u dosada\xc5\xa1njoj karijeri._NEWLINE_Snimanje filma zapo\xc4\x8delo je u sije\xc4\x8dnju 2017. godine u Maconu (dr\xc5\xbeava Georgia), a klizali\xc5\xa1te Macon poslu\xc5\xbeilo je kao set. Tijekom snimanja Robbie je konstantno patila od bolova u vratu zbog \xc4\x8dega je vrlo \xc4\x8desto morala obavljati preglede i snimanja kako bi se ustanovilo je li sigurno da mo\xc5\xbee nastaviti snimati scene klizanja. Snimanje je zavr\xc5\xa1eno u velja\xc4\x8di iste godine.\n_START_SECTION_\nKino distribucija\n_START_PARAGRAPH_\nFilm Ja, Tonya svjetsku je premijeru imao na filmskom festivalu u Torontu dana 8. rujna 2017. Nedugo potom kompanija Neon otkupila je prava na ameri\xc4\x8dku kino distribuciju filma u koju je krenuo 8. prosinca. U sije\xc4\x8dnju 2018. godine na upit je li pogledala film, Kerrigan je odgovorila da nije i nadodala: "Ja sam bila \xc5\xbertva. Previ\xc5\xa1e sam zaokupljena vo\xc4\x91enjem vlastitog \xc5\xbeivota".\n_START_SECTION_\nKritike\n_START_PARAGRAPH_\nNa popularnoj internetskoj stranici koja se bavi prikupljanjem filmskih kritika, Rotten Tomatoes, film Ja, Tonya ima 89% pozitivnih ocjena temeljenih na 199 zaprimljenih tekstova uz prosje\xc4\x8dnu ocjenu 7.8/10. Zajedni\xc4\x8dko mi\xc5\xa1ljenje kriti\xc4\x8dara te stranice glasi: "Predvo\xc4\x91en sna\xc5\xbenim performansama glumica Margot Robbie i Allison Janney, film Ja, Tonya pronalazi idealan humor u ovoj pri\xc4\x8di temeljenoj na stvarnim doga\xc4\x91ajima bez da gubi na svojoj tragi\xc4\x8dnosti i emotivnoj rezonanci". Na drugoj internetskoj stranici koja se tako\xc4\x91er bavi prikupljanjem filmskih kritika, Metacritic, film Ja, Tonya ima prosje\xc4\x8dnu ocjenu 77/100 temeljenu na 44 zaprimljena teksta.\n_START_SECTION_\nNagrade\n_START_PARAGRAPH_\nNakon po\xc4\x8detka kino distribucije, film Ja, Tonya dobio je mnoge nagrade i nominacije u raznim kategorijama. Na dodjeli nagrade Australske akademije Robbie je pobijedila u kategoriji najbolje glumice, a Janney u kategoriji najbolje sporedne glumice. Film Ja, Tonya nominiran je u pet kategorija za presti\xc5\xbenu britansku nagradu BAFTA uklju\xc4\x8duju\xc4\x87i one u kategorijama najbolje glavne glumice i najboljeg originalnog scenarija (Rogers). Film je nominiran u pet kategorija za nagradu Udru\xc5\xbeenja kriti\xc4\x8dara Amerike, a pobijedio je u kategorijama najbolje glumice (Robbie) i najbolje sporedne glumice (Janney). Na dodjeli nagrade Zlatni globus, Allison Janney pobijedila je u kategoriji najbolje sporedne glumice, a sam film bio je nominiran u jo\xc5\xa1 dvije kategorije - za najbolju glavnu glumicu u mjuziklu ili komediji (Robbie) i za najbolji film (mjuzikl ili komedija). Film Ja, Tonya nominiran je za tri nagrade Independent Spirit Awards, a dobio je i nominaciju Udru\xc5\xbeenja producenata Amerike. Robbie i Janney nominirane su u kategorijama najbolje glavne odnosno najbolje sporedne glumice za nagradu Udru\xc5\xbeenja glumaca Amerike. Rogers je zaradio nominaciju za nagradu Udru\xc5\xbeenja scenarista Amerike u kategoriji najboljeg originalnog scenarija.'